V Formuli 1 je Montermini pred peto dirko sezone 1994 v Španiji pri moštvu Simtek nadomestil Rolanda Ratzenbergerja, ki se je smrtno ponesrečil v kvalifikacijah za tretjo dirko sezone v Imoli, potem pa na prostem treningu tudi sam doživel hudo nesrečo, v kateri je utrpel zloma desne noge in leve pete. V naslednji sezoni 1995 je redno nastopal pri moštvu Pacific. Tega leta je na sedemnajstih dirkah zabeležil kar dvanajst odstopov, najboljši rezultat pa je dosegel z osmim mestom v Nemčiji, kjer je bil s tremi krogi zaostanka za zmagovalcem zadnji med vozniki, ki so dirko odpeljali do konca. V sezoni 1996 je na desetih dirkah dosegel le eno uvrstitev, deseto mesto na dirki za Veliko nagrado Argentine. Tega leta je redno nastopal za moštvo Forti, ki je pred enajsto dirko v Nemčiji razglasilo bankrot in se takoj prenehalo udeleževati dirk. Montermini po tem ni več nastopil v Formuli 1.